Diari Oficial de la Generalitat Valenciana


Sumari del DOGV 9036, del 08-03-2021 (2021/1994)

RESOLUCIÓ de 17 de febrer de 2021, de la directora general del Sector Públic i Patrimoni, per la qual es disposa la publicació del Conveni entre l'Ajuntament d'Elx i la Conselleria d'Hisenda i Model Econòmic de la Generalitat sobre alienació d'un immoble de titularitat compartida.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9036

Data del DOGV
:   08-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1994


Data del document
:   17-02-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 17 de febrer de 2021, de la directora general del Sector Públic i Patrimoni, per la qual es disposa la publicació del Conveni entre l'Ajuntament d'Elx i la Conselleria d'Hisenda i Model Econòmic de la Generalitat sobre alienació d'un immoble de titularitat compartida. [2021/1994]  
La Conselleria d'Hisenda i Model Econòmic i l'Ajuntament d'Elx, han subscrit, en data 3 i 1 de febrer, respectivament, un conveni d'encàrrec de gestió relatiu a l'alienació d'immoble de titularitat compartida.  
  
En compliment del que s'estableix en l'article 11 de la Llei 40/2015, d'1 d'octubre, de règim jurídic del sector públic, per a la seua eficàcia, pertoca la publicació en el Diari Oficial de la Generalitat Valenciana d'aquest acord, que figura com a annex a la present resolució.  
  
  
València, 17 de febrer de 2021.- La directora general del Sector Públic i Patrimoni: Isabel Castelló García.  
  
  
ANNEX  
Conveni entre l'Ajuntament d'Elx i la Conselleria d'Hisenda i Model Econòmic de la Generalitat sobre alienació d'un immoble de titularitat compartida  
  
  
Reunits  
El conseller d'Hisenda i Model Econòmic, Vicent Soler i Marco, en virtut del Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, i l'alcalde president de l'Ajuntament d'Elx, Carlos González Serna, habilitat per a aquest acte per acord del Ple, de data 21 de desembre de 2020; assistit per Antonio Izquierdo Garay, secretari general d'aquest ajuntament.  
Totes les parts intervenen per raó dels seus càrrecs i, fent ús de les atribucions que tenen, es reconeixen capacitat legal per a l'atorgament del present conveni, i a aquest efecte, exposen:  
1. Que la Generalitat és propietària del 56,89 per cent de la Finca de Santa Maria núm. 77890, inscrita en el Registre de la propietat d'Elx núm. 5, al tom: 1897, llibre 1353, foli 150, inscripció: 3, codi registral únic 13558662198883, situada a Elx, c/ Badia núm. 85. La referència cadastral de l'immoble és 0635588GB4559H2423CW.  
2. Que l'Ajuntament d'Elx és propietari del 43,11 per cent de l'immoble esmentat.  
3. Que aquest bé no és necessari per als fins de la Generalitat, i se n'ha declarat l'alienabilitat per Resolució del conseller d'Hisenda i Model Econòmic, de data 6 d'octubre de 2020.  
  
4. Que l'Ajuntament d'Elx tampoc està interessat a mantindre la propietat del bé. Que en data 8 d'abril de 2016 va iniciar expedient sobre alienació de la seua porció indivisa del bé, i va declarar-se deserta la subhasta convocada a aquest efecte, per acord de la Junta de Govern Local de data 1 de juliol de 2016.  
5. L'article 11 de la Llei 40/2015, d'1 d'octubre, de règim jurídic del sector públic, estableix la possibilitat que la realització d'activitats de caràcter material o tècnic de la competència dels òrgans administratius o les entitats de dret públic puga ser encomanada a altres òrgans o entitats, de la mateixa o diferent Administració, sempre que entre les seues competències estiguen aquestes activitats per raons d'eficàcia. Que resulta convenient als interessos de totes dues entitats procedir a la venda conjunta d'ambdues porcions de la mateixa parcel·la, ja que d'aquesta forma resulta més probable punt la venda, així com l'obtenció d'un millor preu.  
Per tot l'anterior, de conformitat amb el que es disposa en l'article 11 de la Llei 40/2015, d'1 d'octubre, de règim jurídic del sector públic, les parts subscriuen el present conveni en el qual es determinen els drets i obligacions que recíprocament assumeixen, sobre la base de les següents clàusules:  
  
Primera. Objecte  
El present conveni té per objecte l'encàrrec de gestió per la Generalitat, a través de la Conselleria d'Hisenda i Model Econòmic (qui encarrega) a l'Ajuntament d'Elx (encarregat) per a la realització dels tràmits que en el present conveni s'assenyalen, per a l'alienació, mitjançant subhasta en sobre tancat a l'alça, del 56,89 per cent de la Finca de Santa Maria núm. 77589, inscrita en el Registre de la propietat d'Elx núm. 5, al tom 1897, llibre 1353, foli 150, inscripció 3, codi registral únic 51781427089833, de manera que es puga realitzar una venda conjunta de la totalitat del domini sobre el bé, valorat per totes dues entitats en 239.960,97 euros.  
L'encàrrec de gestió comprén totes les fases del procediment d'alienació fins a la proposta d'adjudicació inclusivament.  
L'adjudicació del contracte es resoldrà pels òrgans competents de totes dues administracions.  
  
Segona. Obligacions de l'Ajuntament d'Elx  
L'Ajuntament d'Elx es compromet a convocar subhasta, en sobre tancat i a l'alça, per a l'alienació conjunta de les dues parts indivises del bé sobre la base del plec de condicions que aprove l'òrgan competent de l'Ajuntament, plec sobre el qual haurà d'informar prèviament la Conselleria d'Hisenda i Model Econòmic. El tipus de licitació de la subhasta serà de 239.960,97 euros, millorable a l'alça. L'anunci de licitació haurà de publicar-se, almenys, en el tauler d'anuncis de l'Ajuntament d'Elx i en el Diari Oficial de la Generalitat Valenciana. Haurà de formar part de la mesa de la subhasta un representant de la Generalitat, designat per la Direcció General del Sector Públic i Patrimoni. En el plec haurà de constar que la Generalitat adjudicarà el 56,89 per cent del domini de la finca i que aquest percentatge del preu de rematada haurà d'ingressar-se en el compte que designe la Generalitat en la resolució del conseller competent en matèria de patrimoni per la qual s'adjudique la venda del 56,89 per cent de la propietat de la finca.  
  
En qualsevol cas la tramitació de l'expedient haurà de dur-se a terme respectant el règim patrimonial vigent en la Generalitat Valenciana, i s'haurà de fer constar aquest règim en els plecs de condicions rectors de l'alienació.  
  
Tercera. Obligacions de la Conselleria d'Hisenda i Model Econòmic de la Generalitat  
La Generalitat s'obliga a adjudicar la compravenda del seu 56,89 per cent de la Finca de Santa Maria núm. 77525, al licitador proposat per la mesa de la subhasta. En el cas que l'òrgan competent de la Generalitat estime que no pertoca l'adjudicació haurà de fer-ho mitjançant resolució motivada.  
L'adjudicació de la venda de la porció indivisa propietat de la Generalitat l'efectuarà el titular de la conselleria competent en matèria de patrimoni. A l'atorgament de l'escriptura pública de compravenda compareixerà, en representació de la Generalitat, la persona titular de la direcció general competent en matèria de patrimoni.  
  
Quarta. Comissió de seguiment  
S'estableix una Comissió de seguiment que estarà composta per dos representants de cada part, que es reuniran tantes vegades com siga necessari, a petició de qualsevol d'aquelles, per a deliberar i acordar la coordinació de les actuacions relacionades amb la finalitat perseguida en el present conveni.  
  
Cinquena. Duració, modificació i resolució del conveni  
El present conveni resultarà eficaç una vegada signat i haurà de ser publicat en el Diari Oficial de la Generalitat Valenciana. La seua vigència serà la compresa entre la data de la seua signatura i la signatura de l'escriptura de compravenda de la finca o la declaració de deserta de la subhasta.  
L'incompliment del conveni per qualsevol de les parts, degudament acreditat, així com l'acord mutu de resolució, seran causa suficient per a la seua extinció.  
Les possibles modificacions d'aquest conveni, acordades de manera unànime pels signants, hauran de formalitzar-se mitjançant la subscripció del corresponent instrument modificatiu, amb els mateixos requisits i condicions exigits per a l'aprovació de l'inicial.  
  
Sisena. Titularitat de les competències  
L'encàrrec de gestió realitzada en virtut del present conveni no suposa cessió de la titularitat de la competència, ni dels elements substantius del seu exercici, i és competència de la Generalitat dictar tots els actes i resolucions de caràcter jurídic que corresponguen per al millor desenvolupament de la concreta activitat material objecte de l'encàrrec.  
En tot cas, l'entitat o òrgan encomanat tindrà la condició d'encarregat del tractament de les dades de caràcter personal als quals puga tindre accés en execució de l'encàrrec de gestió, i li serà aplicable el que es disposa en la normativa de protecció de dades de caràcter personal.  
  
  
  
Setena. Règim del conveni i jurisdicció competent  
El present conveni té la naturalesa dels previstos en l'article 11 de la Llei 40/2015, d'1 d'octubre, de règim jurídic del sector públic, i està exclòs de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, conforme al que es disposa en l'article 6.3, es regula per les seues normes especials i s'aplicaran els principis de la llei indicada per a resoldre els dubtes i llacunes que puguen presentar-se.  
Les controvèrsies sorgides sobre la interpretació, modificació, resolució i efectes que puguen derivar-se de l'aplicació del present conveni, hauran de solucionar-se de mutu acord en el si de la Comissió de seguiment prevista en aquest conveni, i s'aplicaran els principis de la Llei de contractes del sector públic, conforme al que es disposa en el seu article 4 per a resoldre els dubtes i llacunes que puguen presentar-se durant la seua vigència.  
Així mateix, les qüestions litigioses seran de coneixement i competència de l'ordre jurisdiccional contenciós administratiu, de conformitat amb la Llei 29/1998, de 13 de juliol, reguladora d'aquesta jurisdicció.  
  
  
Huitena. Publicitat  
Aquest conveni d'encàrrec de gestió serà objecte de publicació d'acord amb el que es disposa en la Llei 19/2013, de 9 de desembre, de transparència, accés a la informació pública i bon govern, en l'article 9.1 d) de la Llei 2/2015, de 2 d'abril, de transparència, bon govern i participació ciutadana de la Comunitat Valenciana i en l'article 11.3 b) de la Llei 40/2015, d'1 d'octubre, de règim jurídic del sector públic. En aquest sentit, les parts presten expressament el seu consentiment perquè se li done al present conveni la publicitat exigida.  
  
  
I en prova de conformitat del que s'ha exposat, els compareixents signen per triplicat exemplar i a un sol efecte el present conveni, en el lloc i data indicats en l'encapçalament.  
  
El conseller d'Hisenda i Model Econòmic: Vicent Soler i Marco. Signat el 3 de febrer de 2021.  
L'alcalde de l'Ajuntament d'Elx: Carlos Antonio Gonzalez Serna. El secretari general: Antonio Izquierdo Garay. Signat l'1 de febrer de 2021.